**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-3353-2/16**

**Podgorica, 30.12.2016. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br.16/103647-103654 od 21.11.2016.godine, izjavljene zbog povrede pravila postupka-nedonošenja rješenja Ministarstva ekonomije, na osnovu člana 38 Zakona o slobodnom pristupu informacijama („Sl.list Crne Gore, br.44/12) člana 238 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 26.12.2016. godine, donio:

**R J E Š E NJ E**

Žalba se usvaja.

Nalaže se Ministarstvu ekonomije da donese rješenje po zahtjevu za slobodan pristup informacijama NVO Mans 16/103647-103654 od 26.10.2016. godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Ministarstva ekonomije, podnosilac zahtjeva za pristup informaciji je uložio žalbu. U žalbi se navodi da su dana 26.10.2016. godine podnijeli zahtjev za pristup informacijama i to kopije: Rješenja Ministarstva ekonomije broj 07-1199/2 od dana 29.06.2015. godine koje je izdato firmi Mermer Danilovgrad kojim je data saglasnost na nužna odstupanja od Glavnog rudarskog projekta, Glavnog rudarskog projekta za eksploataciju arhitektonsko-građevinskog kamena u rudniku Maljat, koji je izradio Mermer AD Danilovgrad, a sve u elektronskoj formi, Odluke o davanju pozajmice Mermeru AD Danilovgrad od strane većinskog vlasnika Getra radi poboljšanja likvidnosti društva, a što je sve u vezi davanja pomoći preduzeću Mermer, Izvještaja Komisije za kontrolu otkopanih količina kamena iz Rudnika Maljat iz decembra 2014. godine; Izvještaja Komisije za kontrolu otkopanih količina kamena iz Rudnika Maljat iz decembra 2013. godine, Izvještaja Komisije za kontrolu otkopanih količina kamena iz Rudnika Maljat iz decembra 2012. godine, Izvještaja Komisije za kontrolu otkopanih količina kamena iz Rudnika Maljat iz decembra 2011. godine, Izvještaja Komisije za kontrolu otkopanih količina kamena iz Rudnika Maljat iz decembra 2010. godine. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Agencija za zaštitu ličnih podataka i slobodan pristup informacijama dana 16.12.2016. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-7887-1/16 od 16.12.2016. godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljenom roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

U konkretnom predmetu, Ministarstvo ekonomije nije donijelo rješenje po osnovu podnijetog zahtjeva za slobodan pristup informacijama NVO Mans 16/103647-103654 od 26.10.2016. godine u zakonskom roku. Ministarstvo ekonomije je prema članu 31 Zakona o slobodnom pristupu informacijama dužno da donese rješenje po podnijetom zahtjevu u zakonskom roku u roku od 15 dana.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

 **Predsjednik, Muhamed Gjokaj**